Bodil Kornbek (KD), 2004-02-06:
Da Kristendemokraternes ordfører på området ikke kan være til stede, skal jeg på Kristendemokraternes vegne fremføre følgende: Dette lovforslag er vi virkelig glade for at se. Vi har spejdet efter det, siden vi den 28. maj 2003 vedtog Kristeligt Folkepartis beslutningsforslag nr. B 150 om styrkelse af indsatsen for familierne i sager om truede børn.
Vi er glade for, at der nu med dette forslag fokuseres på familierne, og at der skal gøres en indsats for dem.
Beslutningsforslaget gik ud på, at der i folketingsåret 2003-04 skulle fremsættes lovforslag med henblik på at styrke indsatsen for familier, når en kommune iværksætter forebyggende foranstaltninger eller et barn bliver anbragt uden for hjemmet efter lov om social service, kapitel 8. Indsatsen skulle styrkes ved at sikre, at kommunerne altid
inddrager ressourcerne i det nære miljø og lokalsamfundet i vurderingen af, hvordan barnets eller den unges vanskeligheder kan løses; at kommunerne skal tilbyde forældrene at udarbejde en handleplan, når der træffes beslutning om at iværksætte forebyggende tiltag over for et barn eller en familie; at forældrene skal have tilbud; at der udarbejdes en plan for støtte til forældrene under barnets anbringelse uden for hjemmet, inden der træffes afgørelse om at anbringe et barn eller en ung.
Forslaget, som her fremsættes på den baggrund, er delt i tre, nemlig vedrørende handleplaner også for forældre, kommunale døgntilbud til børn og unge samt netværksstøtte til børn og unge, der har begået alvorlig kriminalitet.
Handleplanerne kan være med til at styrke familiens inddragelse, fordi en handleplan gør formål, forventet varighed og indhold af en eventuel foranstaltning klart for familien.
Formålet med at give kommunen pligt til at tilbyde forældrene en særskilt handleplan for støtten til forældrene skal også sikre, at der under en eventuel anbringelse af et barn arbejdes videre også med problemerne i familien. For det første skal man forsøge at løse de problemer, der var anledning til anbringelsen.
Vi ved jo, at årsagen til anbringelsen af et barn oftest er problemer i familien, og så virker det jo ret logisk, at man griber ind og forsøger at løse disse problemer i familien i stedet for blot at fjerne barnet.
Handleplanen skal bl.a. også beskrive den planlagte indsats i familien i forhold til de problemer, der er i den enkelte familie.
Det kan være arbejdsløshed, behov for familieterapi, vejledning i forhold til forældrerolle, problemer med misbrug, psykiske lidelser osv.
Vedrørende etablering af kommunale døgntilbud ser vi også dette som værende positivt, men er alligevel en smule bekymrede.
For dette initiativ må under ingen omstændigheder blot være en udvej til at give børn et billigere tilbud, altså et tilbud, børnene vil få af hensyn til kommunens økonomi.
Men det er klart, at i mange tilfælde kan et døgntilbud i kommunen være gavnligt for barnet eller den unge i stedet for at blive anbragt langt væk fra børnehaven, skolen, fritidstilbuddet og kammeraterne.
Vedrørende netværksstøtte til børn og unge, der har begået kriminalitet, ser vi også dette initiativ som et sympatisk forslag.
På dette punkt ser vi faktisk frem til, at multisystemisk terapi, som der p.t. gøres forsøg med i Århus og Ringkøbing Amt, vil vinde indpas i større grad.
Alt i alt er dette forslag et godt skridt med hjælp til familier og udsatte børn, som vi naturligvis støtter.